b'\n_START_ARTICLE_\nArnoldas Pranckevi\xc4\x8dius\n_START_PARAGRAPH_\nArnoldas Pranckevi\xc4\x8dius (g. 1980 m. vasario 28 d. Panev\xc4\x97\xc5\xbeyje) \xe2\x80\x93 ES tarnautojas, Europos Komisijos atstovyb\xc4\x97s Lietuvoje vadovas, u\xc5\xbesienio lietuvi\xc5\xb3 veik\xc4\x97jas, buv\xc4\x99s Belgijos lietuvi\xc5\xb3 bendruomen\xc4\x97s pirmininkas.\n_START_SECTION_\nBiografija\n_START_PARAGRAPH_\n1998 m. baig\xc4\x97 Panev\xc4\x97\xc5\xbeio 5-\xc4\x85j\xc4\x85 vidurin\xc4\x99 mokykl\xc4\x85, 1996\xe2\x80\x931997 m. mok\xc4\x97si Montclair Kimberley akademijoje Naujojo D\xc5\xbeersio valstijoje pagal ASSIST stipendijos program\xc4\x85. 1998\xe2\x80\x931999 metais studijavo Vilniaus universiteto (VU) \xc5\xbdurnalistikos institute, dirbo \xc5\xbeurnalistu nacionalin\xc4\x97je ir regionin\xc4\x97je spaudoje._NEWLINE_1999-2002 m. JAV Colgate universitete Niujorko valstijoje \xc4\xafgijo tarptautini\xc5\xb3 santyki\xc5\xb3 bakalauro laipsn\xc4\xaf. Studij\xc5\xb3 metu sta\xc5\xbeavosi JAV Senate, Ilinojaus senatoriaus Richardo Durbino biure, dirbo Laisvosios Europos radijuje Va\xc5\xa1ingtone. Pusmet\xc4\xaf gilino Europos studij\xc5\xb3 \xc5\xbeinias \xc5\xbdenevoje. Laim\xc4\x97j\xc4\x99s Rotary pasaulio taikos stipendij\xc4\x85, 2002-2004 m. studijavo Pary\xc5\xbeiaus politikos moksl\xc5\xb3 institute (Sciences Po), politikos magistras. Sta\xc5\xbeavosi UNESCO b\xc5\xabstin\xc4\x97je Pary\xc5\xbeiuje (Pranc\xc5\xabzija) ir Europos Parlamente Briuselyje._NEWLINE_2004-2005 m. dirbo Prezidento Valdo Adamkaus patar\xc4\x97ju vidaus politikos klausimais. 2006-2009 metais \xe2\x80\x93 Europos Parlamento delegacij\xc5\xb3 santykiams su Rusija, Ukraina ir Baltarusija administratorius. 2009 m. tapo Europos Parlamento U\xc5\xbesienio reikal\xc5\xb3 komiteto administratoriumi. Nuo 2009 m. liepos iki 2012 m. sausio dirbo Europos Parlamento pirmininko Jerzy Buzeko diplomatiniu patar\xc4\x97ju. Buvo EP pirmininko i\xc5\xa1or\xc4\x97s politikos komandos narys, patarin\xc4\x97jo Ryt\xc5\xb3 politikos, ES pl\xc4\x97tros strategijos, saugumo bei gynybos klausimais, kuravo santykius su Rusija, Ryt\xc5\xb3 partneryst\xc4\x97s \xc5\xa1alimis, Baltijos ir \xc5\xa0iaur\xc4\x97s valstyb\xc4\x97mis, Vakar\xc5\xb3 Balkanais ir Turkija._NEWLINE_2012-2016 m. dirbo EP Pirmininko Martino Schulzo i\xc5\xa1or\xc4\x97s politikos patar\xc4\x97ju. Patarin\xc4\x97jo Europos Ryt\xc5\xb3 kaimynyst\xc4\x97s politikos, \xc5\xa0iaur\xc4\x97s ir Baltijos regiono strategijos klausimais, kuravo santykius su Rusija, Vakar\xc5\xb3 Balkanais ir Azijos \xc5\xa1alimis. 2016 m. spalio 16 d. EK Pirmininko Jeano-Claude\xe2\x80\x99o Junckerio dekretu paskirtas Europos Komisijos atstovyb\xc4\x97s Lietuvoje vadovu._NEWLINE_Nuo 2009 m. kovo iki 2017 m. bir\xc5\xbeelio buvo Belgijos lietuvi\xc5\xb3 bendruomen\xc4\x97s valdybos pirmininkas, Briuselio debat\xc5\xb3 klubo \xc4\xafk\xc5\xabr\xc4\x97jas ir moderatorius.'